इस स्थिति को स्थायी नहीं माना जा सकता। कर्ज की मांग बढ़ने पर फिर से बचत खाते के ब्याज दर में बढ़ोतरी की जा सकती है। जमा दर में बीते सालों से लगातार कमी आ रही है। ऐसा भी नहीं कहा जा सकता है कि ताजा कटौती के बाद जमा ब्याज दर में कटौती नहीं की जाएगी, क्योंकि नोटबंदी के बाद से औद्योगिक क्षेत्र में सुस्ती बनी हुई है। छोटे बैंक जैसे, आईडीएफसी, आरबीएल, यस बैंक, कोटक महिंद्रा, इंडसइंड बैंक, डीसीबी,देना बैंक आदि को अभी भी पूंजी की जरूरत है। इसलिए वे जमा पर आकर्षक ब्याज दर की पेशकश कर रहे हैं। कर्मचारी भविष्य निधि (ईपीएफ) और सार्वजनिक भविष्य निधि (पीपीएफ) भी मौजूदा माहौल में आकर्षक ब्याज दे रहे हैं। ईपीएफ में 8.65 प्रतिशत तो पीपीएफ में 7.8 प्रतिशत का प्रतिफल दिया जा रहा है। इन पर मिलने वाला ब्याज करमुक्त होने के कारण आकर्षक है।